Številka: 0103-707/2014/2

Datum: 5.1.2015

Zadeva: Vračilo preveč izplačane plače

Spoštovani,

prejeli smo vaš dopis, v katerem navajate, da boste zaradi nepodpisa dogovora o vračilu preveč izplačanih plač s tožbo pred pristojnim sodiščem zahtevali od javnega uslužbenca celotno razliko med preveč izplačano in zakonito plačo. Zanima vas, ali se tudi pri vračilu preveč izplačane plače upošteva triletne zamudne obresti.

Zakon o delovnih razmerjih (Uradni list RS, št. 21/13 – ZDR-1 in 78/13- popr., v nadaljevanju: ZDR-1) v 202. členu določa za terjatve iz delovnega razmerja petletni zastaralni rok. Na podlagi prvega odstavka 347. člena Obligacijskega zakonika (Uradni list RS, št. 97/07-UPB1; v nadaljevanju OZ) in v skladu z ustaljeno sodno prakso (npr. II Ips z dne 29.5.2014, Pdp 501/2013 z dne 5.9.2013) pa velja za zamudne obresti od posameznih terjatev krajši triletni zastaralni rok.

Predlagamo vam, da tudi pri vložitvi tožbe upoštevate zgoraj navedene zastaralne roke in zahtevate vračilo nezastaranih terjatev iz delovnega razmerja in nezastaranih zamudnih obresti od posameznih terjatev. V primeru, da boste s tožbo zahtevali tudi vračilo zastaranih terjatev, bo sodišče na podlagi vloženega ugovora zastaranja tožene stranke tožbeni zahtevek v delu, ki se nanaša na zastarane terjatve, zavrnilo.

S spoštovanjem,

**Mojca RAMŠAK PEŠEC**

**GENERALNA DIREKTORICA**

Poslano:

- naslov